Ana Montañana, alumna de l’IES Vicent Andrés Estellés, aconsegueix una beca en el Centre Nacional d’Investigacions Cardiovasculars
2025-07-24

L’alumna de l’IES Vicent Andrés Estellés de Burjassot, Ana Montañana, ha aconseguit una de les huit beques oferides per a alumnat de segon de Batxillerat que li permetrà formar part del programa “Acércate”, el qual es desenvoluparà del 16 al 27 de juliol en el Centre Nacional d’Investigacions Cardiovasculars (CNIC).

El CNIC ofereix als estudiants de segon de Batxillerat la possibilitat d’entrar en contacte amb la investigació biomèdica per a despertar i fomentar el seu interés en aquest camp de la ciència. Per a això, s’ha dissenyat el programa “Acércate” gràcies al qual els estudiants tindran l’oportunitat d’aprendre noves tècniques aplicables en la investigació biomèdica, realitzar experiments dirigits i conéixer la utilització de sofisticats equips científics, baix la supervisió d’investigadors del centre.

Ana va ser informada de la convocatòria d’aquestes beques, que inclouen viatge d’anada i volta, estada en el Col·legi Major, trasllats i manutenció en règim de pensió completa, pel seu professor de Matemàtiques. Per a aconseguir una d’aquestes beques és necessari tindre un mitjana de 10 en Batxillerat. Com la demanda sol superar a l’oferta, les places s’assignen en última instància per sorteig.